Liverpool FC

Liverpool FC is nen Iengelse voetbolploeg, upgericht up 15 moarte 1892 deur John Houding, n'eigenoare va Anfield, omdat Everton verbann gewist is deur een geschil over de pacht. De club speelt zyn thuuswedstrydn in 't Anfield-stadion (oek wel ounder de noame Anfield Road ekend).

Liverpool wos surtout in de joarn tsjeventig en tachntig ne topclub. Z'in toune vele pryzn gewonn, zowel in d'Iengelse competiesche of in Europa.

In die periode va succes wos Liverpool betrokkn by twêe va de grotste tragedies in 't Europeesche voetbol. 29 meie 1985 speelde Liverpool in de Europacup de finale teegn Juventus in 't Heizelstadion i Brussel. Iere verloorn 39 meisn under leven. Bykan vier joar loater, up 15 april 1989, up Hillsborough, wos er gespeeld teegn Nottingham Forest in d'ouve finale van de FA Cup. Ierby verloorn zels 96 meisn under leven.

Twintig joar achter 't Heizeldrama speelt Liverpool in 't sezoen 2004/05 were e finale va de Champions League. De club is oundertussn getraind deur de Spanjoard Rafael Benitez, die êerder ol twêe keirs landskampioen kwam me Valencia CF. Achter dat AC Milan an de rust up ne comfortoabele ruststand va 3-0 stound, scoort Liverpool achter de rust binn 't kart ôok nog drie keirs. Vôormalig Feynoordspeler Jerzy Dudek is den eld van den oavend ot ie juuste vôo 't ende van de extra tyd tot twi keirs toe e gemakte golle van Andriy Shevchenko uutoalt en in de penalty-reekse ôok nog eki twi penalty's teegnoudt, woarounder êen van dienezelfsn Shevchenko. Liverpool wint de pinaltyreeks me 3-2. Agezien dat Liverpool mo 'n vuufdn endigde in de competiesche, wos et lang nie zeker dat de club zyne titel zou kunn verdedign. Utindelik besloot de UEFA da Liverpool de meugelikeid krygt vor under via de vôorroundes te platsn vo't hoofdtornooi.

Categorie:Iengelse voetbolclub